बर्फीली वादियों में 10235 फीट की ऊंचाई पर चौके-छक्के लगेंगे, 6 महीने बंद रहती इलाके की सड़क
क्रिकेट का रोमांच और क्रिकेट प्रेमियों का जुनून अब जल्द ही मैदानों से ऊपर उठकर पहाड़ों की वादियों में देखने को मिलेगा, क्योंकि बर्फीली वादियों के बीच दुनिया का सबसे ऊंचा क्रिकेट स्टेडियम बनाने की तैयारी चल रही है।
क्रिकेट का रोमांच और क्रिकेट प्रेमियों का जुनून अब जल्द ही मैदानों से ऊपर उठकर पहाड़ों की वादियों में देखने को मिलेगा, क्योंकि बर्फीली वादियों के बीच दुनिया का सबसे ऊंचा क्रिकेट स्टेडियम बनाने की तैयारी चल रही है।
हिमाचल प्रदेश के लाहौल स्पीति के सिस्सू में समुद्र तल से 10235 फीट की ऊंचाई पर विश्व के सबसे ऊंचे क्रिकेट स्टेडियम का निर्माण होगा। यह स्टेडियन सिस्सू हेलिपैड के पास बनेगा। MLA रवि ठाकुर ने यह जानकारी दी।
सबसे ऊंचे स्टेडियम का एक रिकॉर्ड पहले से हिमाचल के पास
उन्होंने बताया कि अभी दुनिया में सबसे ऊंचा क्रिकेट स्टेडियम होने का रिकॉर्ड हिमाचल के चायल क्रिकेट स्टेडियम के नाम है। इसे 1891 में पटियाला के महाराजा भूपेंद्र सिंह ने 7500 फीट की ऊंचाई पर बनवाया था।
लाहौल स्पीति के सिस्सू में स्टेडियम बनने के बाद अगर इसे अंतरराष्ट्रीय ख्याति मिलती है तो यहां बाहर से आने वाले खिलाड़ी हेलिकॉप्टर से पहुंचेंगे। दुर्गम क्षेत्र होने के चलते यहां सड़क मार्ग से पहुंचना आसान नहीं है।
6 महीने बर्फ से लकदक रहती हैं सिस्सू की पहाड़ियां
विधायक ने बताया कि सिस्सू में हेलिपैड होने के चलते खिलाड़ी हेलिकॉप्टर से यहां ताक आसानी से पहुंच जाएंगे, लेकिन 6 माह तक बर्फ की कैद में रहने वाले इस क्षेत्र में मैच करवाना भी किसी चुनौती से कम नहीं है।
हिमाचल प्रदेश सुक्खू सरकार के ग्रीन हिमाचल विजन के तहत लाहौल स्पीति के जिला मुख्यालय केलांग से मनाली तक नेशनल हाईवे पर ग्रीन कॉरिडोर भी बनाया जाएगा‌‌। लाहौल स्पीति के विकास के लिए बजट का प्रवाधान किया है।
खेल मंत्री अनुराग ठाकुर से मिले विधायक रवि ठाकुर 
विधायक रवि ठाकुर ने कहा कि कुछ महीने पहले उन्होंने दिल्ली में खेल मंत्री अनुराग सिंह ठाकुर से मिल कर लाहौल में साहसिक खेलों को बढ़ावा देने को लेकर चर्चा की। इस दौरान सिस्सू में क्रिकेट स्टेडियम, आइस हॉकी रिंक, रोपवे, स्की लिफ्ट, हेलिपोर्ट के निर्माण पर विस्तार से बात की गई।